REGULAMENTUL (CE) NR. 1398/2007 AL COMISIEI
din 28 noiembrie 2007
de modificare a anexelor II, III B și VI la Regulamentul (CE) nr. 517/94 al Consiliului privind regimul comun aplicabil importurilor de produse textile din anumite țări terțe, care nu sunt reglementate de acorduri, protocoale sau alte înțelegeri bilaterale sau de alte regimuri comunitare specifice de import
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 517/94 al Consiliului din 7 martie 1994 privind regimul comun aplicabil importurilor de produse textile din anumite țări terțe, care nu sunt reglementate de acorduri, protocoale sau alte înțelegeri bilaterale sau de alte regimuri comunitare specifice de import (1), în special articolul 28,
întrucât:
(1)
Acordul de stabilizare și asociere dintre Comunitățile Europene și statele membre ale acestora, pe de o parte, și Republica Muntenegru, pe de altă parte, a fost semnat pe 15 octombrie 2007. Acordul interimar privind comerțul și aspecte aferente comerțului va intra în vigoare la data de 1 ianuarie 2008. Acordul interimar va permite aplicarea provizorie a dispozițiilor asupra comerțului din Acordul de stabilizare și de asociere, până la ratificarea acestuia. Prin urmare, Republica Muntenegru ar trebui scoasă de sub incidența domeniului de aplicare a Regulamentului (CE) nr. 517/94 începând cu data intrării în vigoare a Acordului interimar.
(2)
După scoaterea tuturor membrilor fostei Iugoslavii de sub incidența domeniului de aplicare a Regulamentului (CE) nr. 517/94, Kosovo, astfel cum este definit prin Rezoluția 1244 din 10 iunie 1999 a Consiliului de Securitate al Națiunilor Unite (2), rămâne unicul teritoriu din regiune supus contingentelor pentru produse textile. Prin urmare și luând în considerare absența industriei textile, este considerată adecvată, de asemenea, scoaterea teritoriului Kosovo de sub incidența domeniului de aplicare a Regulamentului (CE) nr. 517/94, în scopul evitării oricărei discriminări față de acest teritoriu.
(3)
Prin urmare, Regulamentul (CE) nr. 517/94 ar trebui modificat în consecință.
(4)
Măsurile prevăzute în prezentul regulament sunt conforme cu avizul Comitetului pentru textile instituit prin articolul 25 din Regulamentul (CE) nr. 517/94,
ADOPTĂ PREZENTUL REGULAMENT:
Articolul 1
Anexele II, III B și VI la Regulamentul (CE) nr. 517/94 se înlocuiesc în conformitate cu anexa la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Se aplică de la 1 ianuarie 2008.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 noiembrie 2007.